CELEX: 32022D0060
Language: bg
Date: 2022-01-12 00:00:00
Title: Решение за изпълнение (ЕС) 2022/60 на Съвета от 12 януари 2022 година относно механизма за оперативна координация за външното измерение на миграцията

17.1.2022   
               
               
                  BG
               
               
                  Официален вестник на Европейския съюз
               
               
                  L 10/79
               
            
         РЕШЕНИЕ ЗА ИЗПЪЛНЕНИЕ (ЕС) 2022/60 НА СЪВЕТА
         от 12 януари 2022 година
         относно механизма за оперативна координация за външното измерение на миграцията
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Решение 2014/415/ЕС на Съвета от 24 юни 2014 г. относно договореностите за прилагане от страна на Съюза на клаузата за солидарност (1), и по-специално член 9, параграф 3 от него,
         като има предвид, че:
         
                     (1)
                  
                  
                     Настоящото решение се отнася до създаването на механизъм за оперативна координация на външното измерение на миграцията чрез адаптиране на интегрирания механизъм на ЕС, одобрен от Съвета на 25 юни 2013 г., и посочените в член 1, параграф 2 от Решение 2014/415/ЕС договорености.
                  
               
                     (2)
                  
                  
                     На заседанието си от 24-25 юни 2021 г. Европейският съвет призова за засилено партньорство и сътрудничество с държавите на произход и транзитно преминаване, за да се предотвратят човешки жертви и да се намали натискът върху европейските граници чрез прагматичен, гъвкав и съобразен с конкретните нужди подход, като се използват по координиран начин всички налични инструменти и стимули на равнището на Съюза и на държавите членки.
                  
               
                     (3)
                  
                  
                     Впоследствие Европейският съвет от 21 – 22 октомври 2021 г. призова да се даде ход на плановете за действие, създадени за осем приоритетни държави на произход и транзитно преминаване и обезпечени с конкретен график и адекватна финансова подкрепа.
                  
               
                     (4)
                  
                  
                     На 16 декември 2021 г. Европейският съвет прикани Съвета да следи отблизо бързото и ефективно прилагане на външната политика на ЕС в областта на миграцията под ръководството на председателство.
                  
               
                     (5)
                  
                  
                     За да се гарантира, че Съветът е в състояние да осигури изпълнението на задачата си, е необходимо да се интегрират различните средства и лостове, да се засили координацията между всички участници в прилагането на външното измерение на миграцията и да се гарантира оперативният характер на действията на Съюза, без да се засягат съответните области на компетентност на институциите на Съюза.
                  
               
                     (6)
                  
                  
                     За тази цел следва да се създаде механизъм за оперативна координация на външното измерение на миграцията. Този механизъм следва да се основава на договореностите, предвидени в Решение за изпълнение (ЕС) 2018/1993 на Съвета (2) относно договорености за интегрирана реакция на ЕС при политическа криза. Той обаче се различава по своята цел, доколкото новият механизъм е предназначен да урежда отношенията с трети държави в областта на миграцията,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване на механизъм за оперативна координация
            
               1.   С настоящото решение се създава механизъм за оперативна координация за външното измерение на миграцията. Механизмът дава възможност на Съюза да координира и да реагира своевременно по отношение на въпроси, свързани с външното измерение на миграцията.
            
            
               2.   Механизмът за оперативна координация за външното измерение на миграцията предоставя на Съвета необходимата гъвкавост, за да се гарантира обобщаването на информацията и насоките, предложени от различните подготвителни органи и от различните страни, участващи в механизма. Той подготвя и предлага оперативни действия, свързани със средствата и лостовете, които трябва да бъдат мобилизирани за изпълнение на целите на Съюза за всяка съответна трета държава.
            
            
               3.   Механизмът за оперативна координация за външното измерение на миграцията е под ръководството на председателството на Съвета, като изцяло се зачитат правомощията на Комисията и на върховния представител на Съюза по въпросите на външната политика и политиката на сигурност (ВП).
            
            
               4.   Механизмът за оперативна координация за външното измерение на миграцията не замества, нито дублира съществуващите механизми или договорености на Съюза.
            
         
         
            Член 2
            Определения
            За целите на настоящото решение „оперативно действие“ означава всяко действие, чието изпълнение може да допринесе за постигането на целите на Съюза в отношенията му с трета държава в областта на миграцията, включително:
            
                        —
                     
                     
                        политически или дипломатически подход;
                     
                  
                        —
                     
                     
                        действие в подкрепа на съответната трета държава, включително в областта на изграждането на капацитет или сътрудничеството за развитие;
                     
                  
                        —
                     
                     
                        мобилизирането на всички налични лостове, например финансова подкрепа, или инструментите на визовата политика или на всяка друга политика; и
                     
                  
                        —
                     
                     
                        разработването на целеви комуникационни стратегии.
                     
                  
         
            Член 3
            Функциониране
            
               1.   Когато състоянието на отношенията между Европейския съюз и дадена трета държава по отношение на миграцията оказва такова въздействие, че се изисква координация и своевременна реакция от страна на Съюза, председателството може да свика, с подкрепата и консултациите на Генералния секретариат на Съвета, кръгла маса на механизма за оперативна координация за външното измерение на миграцията.
            
            
               2.   Кръглата маса на механизма за оперативна координация за външното измерение на миграцията има за цел да обобщи информацията и предложенията на политиката, представени от различните подготвителни органи на Съвета, както и от други поканени страни. Тя се базира по-специално на работните резюмета, изготвени от работната група на Съвета „Външни аспекти на убежището и миграцията“, и на съответната работа, извършена от други работни групи на Съвета (като работна група „Визи“, работна група „Интеграция, миграция и експулсиране“, работна група „Сътрудничество за развитие и международни партньорства“, или географските работни групи). Тя подготвя оперативни действия, които да бъдат предложени на Комитета на постоянните представители (КОРЕПЕР) във всяка област, която е от значение за отношенията между Европейския съюз и съответната трета държава в областта на миграцията.
            
            
               3.   Председателството решава какъв да бъде съставът на кръглите маси на механизма за оперативна координация за външното измерение на миграцията. Към службите на Комисията и Европейската служба за външна дейност (ЕСВД) се отправя покана да участват и да представят обобщен принос във връзка със съответните си области на компетентност. Покана за участие се отправя и към заинтересованите държави членки. Съответните органи, служби или агенции на Съюза, други съответни заинтересовани страни и експерти в определени области също се канят да участват, ако е целесъобразно.
            
            
               4.   Нивото на представителство на всяка поканена институция, орган, служба, агенция или друга страна е съобразено с оперативната цел и целта за вземане на решения на кръглата маса.
            
         
         
            Член 4
            Роля на КОРЕПЕР
            За да се гарантира съгласуваност на политиките и действията, осъществявани от Съюза, КОРЕПЕР осигурява стратегическото ръководство на работата на механизма за оперативна координация за външното измерение на миграцията, който докладва редовно на КОРЕПЕР, а КОРЕПЕР гарантира политическия контрол върху изпълнението на договореностите.
         
         
            Член 5
            Ресурси
            
               1.   Механизмът за оперативна координация за външното измерение на миграцията може да разчита на доклади, изготвени от помощния интегриран капацитет за ситуационна осведоменост и анализ (ISAA), създаден съгласно Решение за изпълнение (ЕС) 2018/1993.
            
            
               2.   Помощният интегриран капацитет за ISAA осигурява възможност:
               
                           а)
                        
                        
                           да се събират и разпространяват ситуационна информация, анализите, извършени от Съюза и държавите членки, решенията и мерките, които съответните заинтересовани страни са взели или трябва да вземат, и изискванията за координация;
                        
                     
                           б)
                        
                        
                           да се обработва посочената в буква а) информация и да се предоставя обзор на ситуацията; и
                        
                     
                           в)
                        
                        
                           да се изготвя интегриран анализ, включващ възможното развитие на ситуацията и съответните последствия.
                        
                     
            
               3.   ISAA е разработен от службите на Комисията и ЕСВД в рамките на съответните им функции и отговорности и в границите на съществуващите средства и способности. ISAA се основава и на анализите, предоставени от държавите членки и органите, службите и агенциите на Съюза.
            
         
         
            Член 6
            Преглед
            Не по-късно от 13 януари 2023 г. КОРЕПЕР прави преглед на прилагането на механизма за оперативна координация за външното измерение на миграцията въз основа на доклад, представен от председателството след консултация с Комисията и ВП. По целесъобразност КОРЕПЕР предлага на Съвета евентуално преразглеждане на настоящото решение.
         
         
            Член 7
            Влизане в сила
            Настоящото решение влиза в сила в деня на приемането му.
         
         
            Съставено в Брюксел на 12 януари 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  ОВ L 192, 1.7.2014 г., стp. 53.
         
            (2)  Решение за изпълнение (ЕС) 2018/1993 на Съвета от 11 декември 2018 г. относно договорености за интегрирана реакция на ЕС при политическа криза (OВ L 320, 17.12.2018 г., стр. 28).